45. paralela (sjever)
45° 45. sjeverna paralela jest paralela koja je 45 stepeni sjeverno od Zemljinog ekvatora. Presijeca Evropu, Aziju, Tihi okean, Sjevernu Ameriku i Atlantski okean. Ova paralela često se smatra polovinom puta između ekvatora i Sjevernog pola, međutim, tačna polovina jest 16,0028 km sjeverno od 45. paralele zato što Zemlja nije savršena sfera nego je ispupčena na ekvatoru, a blago spljoštena na polovima. U geodetskom sistemu WGS 84, na ovoj geografskoj širini 1 stepen geografske dužine ekvivalentan je vrijednosti od 78,847 km. Ukupna dužina ove paralele jeste 28.375 km. Od ekvatora je udaljena 4985 km, a od Sjevernog pola 5017 km. Na ovoj geografskoj širini Sunce je vidljivo 15 sati i 37 minuta tokom dugodnevnice (ljetnog solsticija), a 8 sati i 46 minuta tokom kratkodnevnice (zimskog solsticija). Podnevno Sunce stoji 21,6 stepeni iznad južnog horizonta na decembarski solsticij, 68,4 stepena na junski solsticij i tačno 45 stepeni tokom dvije ravnodnevnice.